Eendag nog… – Bali Drome
O, ek weet. Ek het gesê ek wil nie onder die water rondvoeter nie. Tog, daar lê ñ wonderwêreld net onder die oppervlak…
So begin ons jongste kind twee jaar terug by my in die Bali winkel uithelp. Kom ons noem dit as deel van sy ‘gap’ jaar. En elke keer as sy Majuts, dis nou my naampie, Bali toe vlieg, is hy alleen baas. En hier, tussen al die meubels en skatte, met elk hul eie storie, doen hy die ‘snorkel ding.’ Ontdek die onbekende.
My hoop boeke word daagliks verorber, prentjies geteken, nuwe meubel-ontwerpe aan sy pa voorgelê. Hy eet Bali, proe Bali, leef Bali. Sonder dat hy nog ooit daar was.
Wel daaroor gevlieg ja, saam met Pa Nieu-Zealand ‘worldcup’ toe.
Ons twee sit ure lank en gesels oor die lewe buite ons land, die anderste kulture, gelowe. Ons stry, beplan, droom.
En so, met die vat van die snorkel, en die eerste duik, gaan ñ ánderkant vir hom oop. Sien hy breër en wyer as net sy rugbywêreld en tjomme.
Om saam met jou kinders om die aardbol te ‘loop’, is so ñ waardevolle voorreg. Al sit julle in Harties op die uitskopstoele, kan julle deur ryslande stap, en vreemde tale uitlê. Nuwe kossoorte proe en op die internet “booking.com” bestudeer.
So, volgende jaar sal ek ook snorkel…dalk net met ñ ‘bal’ gedoente op my kop…maar ñ nuwe ontdekking is nou op die “bucket list”.
Author travel460Posted on Oktober 14, 2016
2 thoughts on “Eendag nog…”
Oktober 16, 2016 om 5:57 vm
Noudat jy praat van Harties: ek sal nooit vergeet dat jy al die pad na my toe gekom het toe ek so siek was in die hospitaal in die Kaap nie! Dit was so ongelooflik spesiaal!
Oktober 16, 2016 om 2:54 nm
Ek onthou goed vriendin. Dankie tog jy het anderkant uitgekom.xxx
Vorige Previous post: Oppas Ma…
Volgende Next post: Man van die bos…